Kommissionens beslutning

af 28. januar 1980

om forsendelse af sorghum som fødevarehjælp til republikken Niger

(Den franske tekst er den eneste autentiske)

(80/223/EØF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det europæiske økonomiske Fællesskab,

under henvisning til Rådets forordning (EØF) nr. 2727/75 af 29. oktober 1975 om den fælles markedsordning for korn [1], senest ændret ved forordning (EØF) nr. 1547/79 [2],

under henvisning til Rådets forordning (EØF) nr. 2750/75 af 29. oktober 1975 om fastsættelse af kriterier for tilvejebringelse af korn til fødevarehjælp [3], særlig artikel 6,

under henvisning til Rådets forordning (EØF) nr. 696/76 af 29. marts 1976 om afvigelse fra forordning (EØF) nr. 2750/75 for så vidt angår fremgangsmåder for tilvejebringelse af korn til fødevarehjælp [4], og

ud fra følgende betragtninger:

Ved Kommissionens forordning (EØF) nr. 2769/79 [5] blev der åbnet en licitation vedrørende 4000 t sorghum, der skal leveres cif i Lomés havn som fødevarehjælp til republikken Niger;

disse varer skal forsendes fra lossehavnen i Lomé til det endelige bestemmelsessted i Niamey og Dosso;

for at opfylde de særlige krav i forbindelse med de pågældende foranstaltninger må der af hensyn til de lokale transportforhold anvendes en smidigere og hurtigere procedure end licitation; det interventionsorgan, der varetager licitationen om levering på cif-betingelser må følgelig vedrørende leveringen i sidste fase have tilladelse til at indgå kontrakter om hele den transport, der skal gennemføres, eller dele heraf;

de i denne beslutning fastsatte foranstaltninger er i overensstemmelse med udtalelse fra Forvaltningskomiteen for Korn —

VEDTAGET FØLGENDE BESLUTNING:

Artikel 1

1. Interventionsorganet Office National Interprofessionnel des Céréales (ONIC), avenue Bosquet 21, Paris 7, indgår en eller flere underhåndsaftaler vedrørende forsendelse fra Lomé af 4000 t sorghum til republikken Niger, på følgende måde:

- 2000 t leveret losset i Niamey,

- 2000 t leveret losset i Dosso.

2. I forbindelse med indgåelsen af de(n) pågældende underhåndskontrakt(er) søger interventionsorganet at opnå de gunstigste betingelser.

Artikel 2

1. Ved kontraktens underskrivelse stilles der en sikkerhed på 6 ECU pr. ton produkt. Sikkerhedsstillelsen frigives efter den pågældende forretnings gennemførelse, eller i tilfælde af force majeure, for så vidt angår mængder, der ikke er leveret.

2. Den i stk. 1 omhandlede sikkerhed kan stilles kontant eller i form af en garanti fra et pengeinstitut i overensstemmelse med medlemsstatens kriterier.

Artikel 3

Interventionsorganet skal anmode kontraktmodtageren om følgende oplysninger:

a) efter hver forsendelse, en fortegnelse over de lastede mængder, produkternes kvalitet og emballering;

b) produkternes afsendelsesdato og forventet ankomst til bestemmelsesstedet;

c) enhver begivenhed, som måtte indtræffe under transporten af produkterne.

Så snart ovennævnte oplysninger indløber, fremsender interventionsorganet disse til Kommissionen sammen med en kopi af underhåndsaftalerne.

Artikel 4

Denne beslutning er rettet til Den franske Republik.

Udfærdiget i Bruxelles, den 28. februar 1980.

På Kommissionens vegne

Finn Gundelach

Næstformand

[1] EFT nr. L 281 af 1. 11. 1975, s. 1.

[2] EFT nr. L 188 af 26. 7. 1979, s. 1.

[3] EFT nr. L 281 af 1. 11. 1975, s. 89.

[4] EFT nr. L 83 af 30. 3. 1976, s. 8.

[5] EFT nr. L 315 af 11. 12. 1979, s. 8.

--------------------------------------------------